Zachary Émond

Zachary Émond (s. 20. kesäkuuta 2000 Saint-Cyprien, Quebec, Kanada) on kanadalainen jääkiekkomaalivahti, joka pelaa SM-liigajoukkue Pelicansissa.
Ura.
Juniorivuodet.
Émondin kasvattajaseura on AHM Rivière-du-Loup. Hän pelasi kauden 2015–2016 QMAAA-juniorisarjaa Collège Notre-Dame Albatrosissa, jonka jälkeen Rouyn-Noranda Huskies varasi Émondin 55. pelaajana QMJHL:n varaustilaisuudessa 2016. Kauden 2016–2017 hän pelasi vielä pääasiassa QMAAA:ssa, jonka toiseen tähdistökentälliseen Émond valittiin. Hän pelasi kauden aikana myös kaksi ottelua Huskiesin QMJHL-joukkueessa. Kaudella 2017–2018 Émond toimi pääasiassa joukkueen kakkosmaalivahtina Samuel Harveylle ja pelasi siellä 24 runkosarjaottelua torjuen yhdeksän voittoa.
San Jose Sharks varasi Émondin kuudennella kierroksella 176. pelaajana . Kaudella 2018–2019 hän jatkoi Rouyn-Noranda Huskiesin QMJHL-joukkueessa, jossa Émond pelasi runkosarjassa 27 ottelua torjuen 24 voittoa ja yhden tasapelin sekä seitsemän nollapeliä, jolla hän voitti vähäisestä ottelumäärästään huolimatta koko liigan nollapelitilaston. Kyseessä oli myös Huskiesin seurahistorian uusi yhden kauden nollapeliennätys, jonka rikkoi myöhemmin 24 ottelua enemmän pelannut William Rousseau kaudella 2023–2024. Émondilla oli koko QMJHL:n paras torjuntaprosentti (93,2%) sekä päästettyjen maalien keskiarvo (1.73), jonka myötä hänet palkittiin Jacques Plante Trophylla. Émond jäi kauden edetessä kuitenkin kakkosmaalivahdiksi Samuel Harveylle ja hän pelasi pudotuspeleissä vain yhden ottelun. Émond voitti QMJHL:n mestaruuden, President's Cupin sekä kauden päätteeksi myös Memorial Cupin.
Toukokuussa 2019 Émond teki kolmivuotisen NHL-tulokassopimuksen San Jose Sharksin kanssa. Hän pelasi kauden 2019–2020 Rouyn-Noranda Huskiesin QMJHL-joukkueessa, jonka selkeäksi ykkösmaalivahdiksi Émond nousi ja torjui 53 runkosarjaottelussa 25 voittoa ja yhden nollapelin. Hän jatkoi joukkueessa myös kaudella 2020–2021 yli-ikäisenä. Tammikuussa 2021 Huskies kauppasi Émondin Saint John Sea Dogsiin vaihdossa vuoden 2023 neljännen ja vuoden 2022 kuudennen kierroksen varausvuoroihin. QMJHL-kauden jälkeen, toukokuussa 2021 Sharks kutsui hänet NHL-joukkueensa varapelaajien ns. "taksiryhmän" vahvuuteen.
Ammattilaisura.
Syksyn 2021 harjoitusleirin päätteeksi San Jose Sharks lähetti Émondin AHL-joukkue San Jose Barracudan vahvuuteen. Hän pelasi siellä kaudella 2021–2022 12 runkosarjaottelua torjuen kolme voittoa. Lokakuussa Émond lähetettiin ensimmäisen kerran ECHL-joukkue Orlando Solar Bearsiin, jossa hän pelasi kauden aikana 13 runkosarjaottelua torjuen kuusi voittoa. Myös syksyn 2022 harjoitusleirin päätteeksi Émond lähetettiin Barracudan AHL-joukkueeseen. Hän ei pelannut siellä alkukaudella 2022–2023 otteluakaan, kunnes marraskuussa Émond siirtyi ECHL-joukkue Wichita Thunderin vahvuuteen. Hän pelasi siellä neljä ottelua, kunnes helmikuussa 2023 Sharks kauppasi Émondin, hyökkääjä Timo Meierin ja Timur Ibragimovin, puolustajat Santeri Hatakan ja Scott Harringtonin sekä vuoden viidennen kierroksen varausvuoron New Jersey Devilsiin vaihdossa puolustaja Šakir Muhamadulliniin ja Nikita Ohotjukiin, hyökkääjä Andreas Johnssoniin ja Fabian Zetterlundiin, vuoden 2024 seitsemännen kierroksen varausvuoroon sekä ehdollisiin varausvuoroihin ensimmäiselle kierrokselle vuonna ja toiselle kierroksella vuonna 2024. Émond vietti loppukauden AHL-joukkue Utica Cometsin vahvuudessa, mutta hän ei saanut siellä kuitenkaan peliaikaa.
Heinäkuussa 2023 Émond teki vuoden mittaisen ja kaksisuuntaisen AHL-sopimuksen Laval Rocketin kanssa. Hän osallistui samana syksynä myös Montreal Canadiensin NHL-harjoitusleirille. Émond pelasi kauden 2023–2024 kuitenkin ECHL-joukkue Trois-Rivières Lionsin vahvuudessa. Heinäkuussa 2024 hän teki seuran kanssa uuden, vuoden mittaisen sopimuksen. Helmikuussa 2025 Émond siirtyi loppukauden 2024–2025 kattavalla sopimuksella Slovakian Extraligan HC Banská Bystricaan, joka tarvitsi paikkaajaa Tšekkiin siirtyneen Dominik Hrachovinan tilalle. Häntä oli houkuttelemassa joukkueeseen myös hänen joukkuetovereinaan edellisellä kaudella Lionsissa pelanneet Matt Boucher ja Alex-Olivier Voyer. Émond pelasi Banská Bystricassa kaksi runkosarjaottelua torjuen kaksi voittoa ja yhden nollapelin sekä viisi pudotuspeliottelua torjuen yhden voiton ja nollapelin.
Kaudeksi 2025–2026 Émond siirtyi 1+1-vuotisella sopimuksella SM-liigajoukkue Pelicansiin.